Komisjoni otsus,

25. märts 2003,

millega luuakse nõuanderühm nimetusega "inimkaubanduse eksperdirühm"

(2003/209/EÜ)

EUROOPA ÜHENDUSTE KOMISJON,

võttes arvesse Euroopa Liidu lepingut

ning arvestades järgmist:

(1) Euroopa Liit säilitab ja arendab liitu vabadusel, turvalisusel ja õigusel rajaneva alana.

(2) Liit tagab kodanikele kõrgetasemelise kaitse vabadusel, turvalisusel ja õigusel rajaneval alal. See eesmärk saavutatakse organiseeritud ja muu kuritegevuse, eeskätt inimkaubanduse ja lastevastaste kuritegude ärahoidmise ning nende vastu võitlemise teel.

(3) Vastavalt Euroopa Liidu põhiõiguste harta artikli 5 lõikele 3 on inimkaubandus keelatud.

(4) Nõukogu inimkaubanduse vastu võitlemist käsitlevas 19. juuli 2002. aasta raamotsuses 2002/629/JSK määratletud inimkaubandus on raske kuritegu, mis hõlmab põhiliste inimõiguste ja inimväärikuse rikkumist ning nõuab mitmekülgset lähenemist, milles käsitletakse kogu inimkaubandusahela toimimist nii päritolu-, transiidi- kui ka sihtriikides.

(5) Tampere 15. ja 16. oktoobri 1999. aasta Euroopa Ülemkogu kutsus üles ära hoidma kõiki inimkaubanduse vorme. Sevilla 21. ja 22. juuni 2002. aasta Euroopa Ülemkogu väljendas vajadust otsustavate meetmete järele inimkaubandusega võitlemisel.

(6) 18.–20. septembri 2002. aasta Euroopa konverentsi "Inimkaubanduse ärahoidmine ja selle vastu võitlemine – 21. sajandi globaalne väljakutse" lõpptulemusena valminud Brüsseli deklaratsioon sisaldab lisa soovituste, standardite ja parimate tavadega ning selles on väljendatud vajadus, et komisjon looks inimkaubanduse eksperdirühma.

(7) See eksperdirühm peaks andma olulise panuse inimkaubanduse ärahoidmise ja selle vastu võitlemise edasisse arengusse ning võimaldama komisjonil koguda arvamusi iga inimkaubandusega seotud komisjoni algatuse kohta.

(8) Seetõttu tuleks luua kõnealune eksperdirühm ning määrata kindlaks tema ametiaeg ja töökorraldus,

ON VASTU VÕTNUD KÄESOLEVA OTSUSE:

Artikkel 1

Sisu

1. Käesolevaga luuakse nõuanderühm nimetusega "inimkaubanduse eksperdirühm" (edaspidi "eksperdirühm").

2. Eksperdirühm koosneb asjatundajatest, kes on pädevad tegelema inimkaubandusega seotud küsimustega. Selline pädevus peab põhinema kogemustel, mis on saadud töö käigus EL liikmesriikide ja kandidaatriikide ametiasutustes ning valitsustevahelistes, rahvusvahelistes ja valitsusvälistes organisatsioonides, mis on kaasatud võitlusse inimkaubandusega, või akadeemilisel uurimistööl riiklikes või eraülikoolides või -instituutides.

Artikkel 2

Ülesanded

1. Komisjon võib eksperdirühmaga konsulteerida kõigis inimkaubandusega seotud küsimustes.

2. Eksperdirühm esitab komisjonile viimase taotluse põhjal või omal algatusel arvamusi või aruandeid, võttes nõuetekohaselt arvesse Brüsseli deklaratsioonis sätestatud soovitusi.

3. Eeskätt esitab eksperdirühm üheksa kuu jooksul pärast rühma loomist nendel soovitustel põhineva aruande komisjonile, et abistada teda edasiste konkreetsete ettepanekute algatamisel Euroopa tasandil.

Artikkel 3

Koosseis

1. Eksperdirühm koosneb 20 liikmest.

2. Eksperdirühma liikmed on isikud, kellel on inimkaubandusega võitlemise kogemusi, mis on saadud töö käigus:

a) EL liikmesriikide ametiasutustes (seitse liiget),

b) kandidaatriikide ametiasutustes (neli liiget),

c) Euroopa tasandil tegutsevates valitsustevahelistes, rahvusvahelistes ja valitsusvälistes organisatsioonides, millel on korralikult dokumenteeritud kogemused ja teadmised inimkaubanduse valdkonnas (üheksa liiget).

Isikud, kelle kogemused on saadud akadeemilisest uurimistööst EL liikmesriikide riiklikes või eraülikoolides või -instituutides, võivad samuti saada eksperdirühma liikmeks, kui juba nimetatud osapooled sellise ettepaneku teevad.

3. Eksperdirühma liikmetest vähemalt 40 % peavad olema kummastki soost.

4. Liikmed nimetatakse sõltumatute ekspertidena ega esinda riike või organisatsioone, kelle teenistuses nad on.

Artikkel 4

Ametisse nimetamine

1. Komisjon nimetab liikmed tõendatud pädevuse ja kogemuste objektiivsete kriteeriumide alusel. Komisjon nimetab liikmed nimekirjast, kuhu kuuluvad kõik isikud, kelle on ette pannud:

a) EL liikmesriikide valitsused,

b) kandidaatriikide valitsused,

c) rahvusvahelised, valitsustevahelised ja valitsusvälised organisatsioonid, kes tegelevad inimkaubanduse ärahoidmise ning selle vastu võitlemisega Euroopa tasandil ning kelle inimkaubanduse vastaseid projekte on kaasrahastatud Euroopa Liidu programmide STOP I või STOP II raames.

Iga liikmesriik või kandidaatriik ja iga nimetatud organisatsioon võib esitada liikmeks kuni kolm isikut.

2. Komisjon avaldab liikmete nimekirja teavitamise eesmärgil Euroopa Liidu Teatajas.

Artikkel 5

Ametiaeg

1. Liikmete ametiaeg on üks aasta. Seda võib pikendada.

2. Ametiaja möödudes jäävad eksperdirühma liikmed ametisse, kuni nad asendatakse või nimetatakse tagasi.

3. Liikme ametiaeg lõpeb tagasiastumise või surma korral. Sellisel juhul asendatakse liige tema ülejäänud ametiajaks artiklis 4 ettenähtud korras.

4. Ülesannete täitmise eest tasu ei maksta.

Artikkel 6

Töörühmad

Artiklis 2 nimetatud ülesannete täitmiseks võib eksperdirühm moodustada ajutisi töörühmi. Töörühmad koosnevad kõige rohkem kaheksast liikmest.

Artikkel 7

Lisaeksperdid

1. Eksperdirühm võib kutsuda oma töös osalema päevakorraküsimuses pädevaid isikuid. Sellised isikud võtavad osa üksnes selle küsimuse arutamisest, mille jaoks nad on kutsutud.

2. Eksperdirühm võib kutsuda liikmesriikide, kandidaatriikide või kolmandate riikide ning rahvusvaheliste, valitsustevaheliste ja valitsusväliste organisatsioonide ametlikke esindajaid.

Artikkel 8

Eesistuja ja büroo

1. Eksperdirühm valib oma liikmete hulgast kohalolevate liikmete kahekolmandikulise häälteenamusega ühe eesistuja ja kaks ase-eesistujat.

2. Ametiaja möödudes jäävad eesistuja ja ase-eesistujad ametisse, kuni nad asendatakse või nimetatakse tagasi.

3. Eesistuja või ase-eesistuja ametiaja lõppemise korral tagasiastumise või surma tõttu valitakse ülejäänud ametiajaks asendaja lõikes 1 sätestatud korras.

4. Eesistuja ja kaks ase-eesistujat moodustavad büroo.

5. Büroo valmistab ette ja korraldab eksperdirühma tööd.

6. Büroo võib kutsuda oma koosolekutele ettekandjaid igast töörühmast.

Artikkel 9

Sekretariaaditeenused

Komisjon tagab eksperdirühmale, büroole ja töörühmadele sekretariaaditeenused.

Artikkel 10

Komisjoni talituste osavõtt

Komisjoni huvitatud talituste esindajad võivad osaleda eksperdirühma, büroo ja töörühmade koosolekutel.

Artikkel 11

Arvamused ja ettekanded

1. Eksperdirühm esitab oma arvamused ja ettekanded komisjonile. Komisjon võib määrata arvamuse või aruande esitamise tähtaja.

2. Eksperdirühmas käsitletavaid küsimusi ei panda hääletusele. Kui eksperdirühm võtab arvamuse või aruande vastu ühehäälselt, teeb ta ühisotsuse ja lisab selle protokollile. Kui eksperdirühm ei jõua arvamuse või aruande suhtes ühehäälsele arvamusele, teatab ta komisjonile lahknevatest seisukohtadest.

3. Komisjon võib Internetis avaldada eksperdirühma ettekandeid, arvamusi ja menetlusi, mis ei ole konfidentsiaalsed.

Artikkel 12

Koosolekud

1. Eksperdirühma koosolekud toimuvad komisjoni asukohas komisjoni kutsel.

2. Büroo kutsutakse kokku komisjoni asukohas eesistuja algatusel ja kokkuleppel komisjoniga.

Artikkel 13

Konfidentsiaalsus

Ilma et see piiraks EÜ asutamislepingu artikli 287 kohaldamist, ei avalikusta eksperdirühma liikmed nendele eksperdirühma või selle töörühmade töös osaledes teatavaks saanud teavet, kui komisjon on teatanud, et konkreetne arvamus või küsimus on konfidentsiaalne. Sellistel juhtudel võivad koosolekutel osaleda ainult eksperdirühma ja komisjoni esindajad.

Artikkel 14

Jõustumine

Käesolev otsus jõustub Euroopa Liidu Teatajas avaldamise päeval.

Brüssel, 25. märts 2003

Komisjoni nimel

komisjoni liige

António Vitorino

--------------------------------------------------